Manises s'uneix a la nova Xarxa d'Alcaldies per garantir la recuperació de la gestió pública de l'hospital
12 de setembre de 2023

· Les alcaldies de la Xarxa es tornaran a reunir el 25 de setembre

Manises, 12 de setembre de 2023. Hui, l'alcalde de Manises, Javier Mansilla, s'ha reunit amb l'alcaldessa de Quart de Poblet, Cristina Mora, i amb altres representants d'alguns municipis que pertanyen a l'àrea de Salut de Manises, amb la finalitat de fer un front comú per tal que la gestió de l'Hospital de Manises torne a ser pública. A la reunió s'ha acordat la creació d'una Xarxa d'Alcaldies, proposada per Mora, que es tornarà a reunir el pròxim 25 de setembre.

La convocatòria d'aquesta reunió es deu a la paralització del procés de reversió per part del govern autonòmic, encapçalat pel líder del PP, Carlos Mazón. Aquesta decisió posava fi a l'esperança de la reversió que va sorgir quan a finals d'abril es comunicava a l'empresa Sanitas la no renovació de la concessió a partir de maig del 2024, després de quinze anys de la privatització instaurada pel PP a l'Hospital de Manises.

A principis d'agost i després de saber-ne les intencions del nou Consell de la Generalitat Valenciana, Mansilla va mantindre una reunió amb la direcció de l'hospital a la qual es garantia la fulla de ruta marcada per a la reversió pública del servei, prevista per a maig de 2024. No obstant això, el procés continua congelat i cada volta hi ha menys temps per iniciar els tràmits i complir els terminis promesos, la qual cosa ha provocat la incertesa i preocupació, tant dels sindicats de treballadors de l'hospital com dels veïns i veïnes de Manises.

Des de l'equip de govern de l'Ajuntament de Manises la postura es ferma a favor de la gestió pública de l'hospital, ja que garantiria una millora en la qualitat del servei, prioritzant l'assistència al benefici privat. Per aquest motiu, segons l'alcalde de Manises, Javier Mansilla, "des del consistori es continuarà lluitant per tal que la ciutadania de Manises deixe de ser menyspreada per la Conselleria de Sanitat i es complisca la reversió".

Mora, en representació de les alcaldies que han acudit hui a la convocatòria, ha anunciat que sol·licitarà al conseller de Sanitat, Marciano Gómez, una reunió amb els representants de la Xarxa d'Alcaldies "perquè ens facilite informació detallada del grau de compliment del cronograma presentat per la Conselleria juntament amb les Normes de Reversió i el resultat de l'auditoria que va anunciar que faria el Departament de Salut de Manises".